Thorkild B. Fransgaard (FP), 1999-05-25:
Fremskridtspartiet er imod enhver form for restriktioner og begrænsninger over for dansk erhvervsliv.
Det gælder også lovforslaget her.
Det drejer sig om hele vort danske landbrugserhverv.
Vi mener ikke, det er nødvendigt, at vi laver restriktioner.
For at vi kan opretholde vort velfærdssamfund, er det tværtimod nødvendigt at skabe
bedre vilkår, og det gælder også for landbruget.
Der er nu indgået et forlig mellem regeringen og Venstre, og en række andre borgerlige partier har tilsluttet sig det.
Resultatet af det er nogle få ændringsforslag, som trækker i den rigtige retning.
Dem vil Fremskridtspartiet selvfølgelig stemme for, men det er ikke nok til, at vi kan stemme for selve lovgivningen.
Der er mange alvorlige ting heri, det var der også tidligere, men det bliver jo endnu værre nu.
Det er rigtigt, at vi nu har mulighed for, at de ejendomme, man kan lægge sammen, må gå op til 125 ha, i det oprindelige lovforslag var det 3 gange 100 ha, men på nuværende tidspunkt kan man jo sammenlægge 3 gange 150 ha.
Noget, som jeg finder alvorligt i lovforslaget, er, at der fortsat er indbygget et krav om, at man skal eje den jord, man har brug for, for at få det til at gå op med harmonikravene.
Det lyder jo rigtigt i første omgang, men det er jo sådan, at der bliver mere og mere specialproduktion, enten man kan lide det eller ej.
Nogle specialiserer sig i kødproduktion, andre i planteavl.
Det vil så sige, at de, der er specialister i kødproduktion, måske ikke har så meget jord, at de kan opfylde harmonikravene, men så laver man en aftale med naboen, eller hvem nu der har en planteavlsproduktion.
Der er lempet lidt på reglerne i det forlig, der er indgået, men jeg mener, at der slet ikke skulle være nogen restriktioner.
Enten man kan lide det eller ej, så vil det ud i fremtiden mere og mere blive specialproduktion; det er der i alle andre lande, og det bliver der også i vores landbrugsland Danmark.
Det er noget, som jeg ser som et alvorligt problem og i særdeleshed nu, hvor der er indgået et forlig blandt alle partierne minus SF, Enhedslisten og så Fremskridtspartiet, for det bliver jo vanskeligt at lave om på det her.
Fremskridtspartiet vil stemme for de ændringsforslag, der er stillet af forligspartierne.
Vi kan så ikke stemme for ændringsforslag, der er stillet af SF og Enhedslisten.
Selve lovgivningen kan vi ikke lægge navn til, for vi er overbevist om, at det mere ligner - hvis jeg må bruge udtrykket - romantik end virkelighed at blive ved med at have så restriktiv en landbrugslovgivning herhjemme.
Vi skal jo tænke på valutaindtjeningen.
Hovedvalutaindtjeningen står landbruget for, og det vil det sammen med dets følgevirksomheder blive ved med i lang tid endnu.
Jeg ved udmærket, der er forskellige opfattelser af det her.
Der er nogle, der synes, at det hele skal være økologisk produktion, og andre som mig, der mener, at vi skal opretholde så stor en fødevareproduktion som muligt, for vi skal tænke på, om der ud i fremtiden er fødevarer nok i verden.
Der skal være plads til begge dele.
Men som det her er lagt frem, vil det almindelige landbrug inden ret lang tid stå i store vanskeligheder, og derfor kan vi ikke stemme for lovforslaget.